OVK-stembokse in Soweto gesteelArgieffoto Stembokse van die Onafhanklike Verkiesingskommissie (OVK) vir komende Woensdag se munisipale verkiesing is uit ŉ afleweringsvoertuig in Diepkloof, Soweto gesteel. Die OVK het gesê die bokse het stembriewe vir wyk 29 en 31 in Johannesburg bevat. “Dit is onwaarskynlik dat die oortreders bewus was dat dit stembriewe bevat het, aangesien die voertuig en bokse ongemerk is,” het die OVK gesê. “As deel van ons veiligheidmaatreëls, het elke stemboek ŉ unieke reeksnommer wat die OVK in staat stel om te weet presies watter stembriewe hierdeur geraak word, en dit kan onmiddellik verwerp word.” Die kommissie het gesê die polisie het twee stelle boeke gevind en ŉ aantal briewe wat gebrand is. Die stembriewe wat gevind is, sal onder kwarantyn geplaas word. “Daar is gebeurlikheidsmaatreëls in plek om die stembriewe by die betrokke stempunte te vervang,” het die OVK bygevoeg. Volgens die kommissie het die gesteelde stembriewe geen impak op die integriteit van die verkiesing in die twee wyke nie. Elke stemboek het 100 stembriewe en die gesteelde boeke vir wyk 29 is 127 – 146 en vir wyk 31 is dit 76 – 113. Die polisie se ondersoek oor die diefstal duur voort. Die diefstal het Donderdagaand plaasgevind.